২০২০ দারুল উলুম হাটহাজারীর ছাত্র আন্দোলন
দারুল উলুম হাটহাজারি মাদ্রাসার ছাত্র আন্দোলন হলো ২০২০ সালে দারুল উলুম হাটহাজারি মাদ্রাসায় সংঘটিত একটি ছাত্র আন্দোলন, যা ১৬ আগস্ট শুরু হয়ে ২০ আগস্টে সমাপ্ত হয়। দারুল উলুম হাটহাজারি বাংলাদেশের সর্ববৃহৎ ও সর্বপ্রাচীন কওমি মাদ্রাসা, যা থেকেই ২০১০ সালে হেফাজতে ইসলাম বাংলাদেশের জন্ম হয়, যা ২০১৩ সালে সরকার বিরোধী কর্মসূচির মাধ্যমে ব্যাপকভাবে আলোচনায় আসে। সংগঠনটির আমির ছিলেন মাদ্রাসার মহাপরিচালক শাহ আহমদ শফী এবং মহাসচিব ছিলেন সেই মাদ্রাসারই সহকারী পরিচালক জুনায়েদ বাবুনগরী। ২০১৩ সালে সরকার বিরোধী আন্দোলনের পর থেকেই উভয় নেতার মধ্যে চিন্তাগত পরিবর্তন লক্ষ করা যায়। শাহ আহমদ শফী বার্ধক্যজনিত কারণে তার পুত্র আনাস মাদানীর উপর সম্পূর্ণ নির্ভর হয়ে পড়েন। এই সুযোগে তার পুত্র আস্তে আস্তে তাকে সরকার বিরোধী অবস্থান থেকে সরিয়ে নিয়ে আসেন এবং জুনায়েদ বাবুনগরী তার অবস্থানে অটল থাকেন। আনাস মাদানী পিতার প্রভাব খাটিয়ে নানা বিতর্কিত কর্মকাণ্ডে জড়িয়ে পড়েন। মাদ্রাসার একজন সাধারণ শিক্ষক থেকে শিক্ষাপরিচালক পদে নিযুক্ত হন এবং তারপর পিতার প্রভাব খাটিয়ে শিক্ষাসংক্রান্ত নানাবিধ বিষয়ে একচেটিয়া পরিবর্তনসহ শিক্ষক নিয়োগ এবং বিরোধী শিক্ষকদের বরখাস্ত করার কাজে জড়িত হন। এরপর আনাস প্রভাব খাটিয়ে মাদ্রাসার পরিচালনা কমিটির একটি বৈঠকের মাধ্যমে হাফেজ জুনায়েদ বাবুনগরীকে মাদ্রাসাটির সহকারি পরিচালক হিসেবে অপসারণ করেন এবং এরপর থেকে সেখানে দুই গ্রুপ প্রকাশ্যে আসে। উভয়ের মাঝে দ্বন্দ্ব প্রকাশিত হতে থাকার পরিপ্রেক্ষিতে আনাস মাদানীকে বরখাস্ত এবং আহমদ শফীকে মহাপরিচালকের পদ থেকে সরিয়ে উপদেষ্টা বানানোসহ ৫ দফা দাবি নিয়ে ২০২০ সালের ১৬ সেপ্টেম্বর ছাত্ররা আন্দোলন শুরু করে।